TRNAVA. Trnavský jazzyk sa hrdo pýši titulom prvý jazzový open air festival na Slovensku. Radnica ho pripravuje už ôsmy rok. Tentokrát bude v trnavskom amfiteátri5. a6. augusta.
Jazzyk si našiel svoje miesto počas festivalového leta v Trnave. Z roka na rok sa teší čoraz väčšej diváckej pozornosti. "Medzi návštevníkmi festivalu sú všetky vekové skupiny, čo dokazuje, že jazzová hudba má stále silu oslovovať ľudí, ktorí majú hlad po kvalitnej muzike," hovorí na úvod Peter Cagala, z referátu kultúry.
"Tento fakt je pre nás veľkou výzvou, preto sa snažíme program pripravovať tak, aby bol pestrý, namiešaný z hudobných osobností Slovenska ale aj zo zahraničia," dodáva. "Vychutnávať" sa bude klasický či moderný jazz, fusion, chill out, etno, funk, soul.
Aktuálny ročník prinesie viaceré novinky
Prichádzajúci ročník bude niečím výnimočný oproti svojim predchodcom. "Tento rok sme chceli festival posunúť opäť o kúsok ďalej a zaumienili sme si vystavať taký program, ktorý by z Trnavského jazzyku urobil festival presahujúci svoj región," vysvetľuje Cagala. Pri tvorbe aktuálneho programu svojimi nápadmi prispeli aj Michal Bugala a Filip Hittrich.
Jazzyk odpáli medzinárodná formácia Aftertee s nórskou speváčkou a skladateľkou Caroline Hitland. "Jej interpretácia piesní sa vyznačuje vyznačuje autentickosťou, šarmom a precíteným podaním v spojení s prekrásnym jasným "severským" hlasom," opisuje Cagala. Objaví sa aj Trnavčan Michal Bugala a jeho Quartet spolu s Andy Middleton. "Michal patrí medzi najvýznamnejších slovenských gitaristov súčasnosti. Vyštudoval gitaru na Jazzovom Inštitúte Universität fur Musik und darstellende Kunst v Grazi. V rámci štúdia absolvoval workshopy s americkými jazzmanmi," pokračuje Cagala.
V piatok vystúpi Stephane Belmondo z Francúzska
Piatkový večer vyvrcholí medzinárodným zoskupením špičkových európskych muzikantov Renato Chicco Organ Quartet 'UNITY' featuring Stephane Belmondo.
"Výnimočný trubkár z Paríža, Stephane Belmondo, je jedným z renomovaných európskych džezových hudobníkov. Počas svojej kariéry spolupracoval s jazzovými velikánmi, ako je Dee Dee Bridgewater, Andy Emler, Stéphane Grappelli, Michel Legrand, Yusef Lateef a mnoho ďalších." Jeho práca bola ocenená viacerými cenami, medzi nimi aj prestížnou cenou Django Reinhardt Prix .
"Všetky emócie počas troch piatkových koncertov budú môcť návštevníci "spracovať" počas Jam Session v Amfik Café, ktorej sa zúčastnia aj samotní hudobníci," informuje Cagala. Sobotný program nebude ničím zaostávať za silným piatkom.
"Na úvod sa predvedie dobre známy multiinštrumentalista, skladateľ a spevák Andrej Šeban. Súčasťou jeho vystúpenia bude aj fujara a ukážky z najnovšej tvorby.
Na festivale sa predstaví aj ďalší Trnavčan Filip Hittrich v zoskupení M.A.F. trio. "Ide o mladú krv slovenského jazzu. Veríme, že ich vystúpenie v Trnave, ktorým zavŕšia svoje slovenské turné, bude silným hudobným zážitkom," konštatuje Cagala. Vyvrcholením sobotného večera a celého festivalu bude vystúpenie kapely Finally, ktorú doplní saxofónový guru Gary Bias zo Spojených Štátov.